
Mežs. Skan mūzika. Gailene un Bērzlape dejo.
Gailene: Au, bērzlape! Tu man uzkāpi uz kājas!

Bērzlape: Ko pati, gailene, bāz savas ķepas manējām apakšā? Un vispār- es ar tevi nemaz negribēju dejot.

Gailene: Ja? Ko tad nāci man virsū? Ko šķobījies un gorījies?

Bērzlape: Es tikai gribēju izrādīt savu jauno kleitu.

Gailene: Lai mani pārņemtu skaudība? Jo nav noslēpums – maniem brunčiem jau trīs dienas.

Bērzlape: Tā jau ir. Visas jau nevar te mežā būt vienlīdz skaistas.

Gailene: Princese atradusies! Gan jau arī tu rīt būsi savītusi.

Bērzlape: Nu to nu gan nevar zināt...
Gailene: Kā tad nevar? Var! Vai vēl labāk – kāds tārps tevī izgrauzīs caurumu.

Bērzlape: Fu! Tu nu gan esi nejauka! Brr! Tik jauka te noskaņa, bet tu sāc runāt par tiem pretīgajiem radījumiem. Tārpiem.

Gailene: Kas man ko nerunāt? Man no tiem tārpiem ne silts, ne auksts. Man viņi iet apkārt ar līkumu.

Bērzlape: Lielies, lielies. Gan jau tu drīz bez visiem tārpiem sažūsi un sačokurosies. Nevienam tevi nevajadzēs.

Gailene: Un kam tad vajadzēs tevi, tārpu apēstu? Tepat vien izputēsi.
Bērzlape: Un kas?

Gailene: Nekas, nekas. Tikai tu nobeigsies ātrāk nekā es.

Bērzlape: Vismaz es nepalikšu īsti veca. Ko nevarētu teikt par tevi.

Gailene: Paklau, jaunava, ko tu man piesienies? Liec man dejot, kāp uz kājām... Apnicis.

Bērzlape: Ja jau es tev tā nepatīku, ko neej prom? Mežs ir liels.

Gailene: Pati ej prom. Tev jau, cik zināms,  ir gandrīz vienalga, kur augt.

Bērzlape: Nekomandēsi tu mani! Man tepat ir ļoti labi.

Gailene: Tad vismaz nenāc man tuvumā.

Bērzlape: Phe! Briesmīgi nu tu man esi vajadzīga! Es ar tevi vispār vairāk nerunāšu. Es runāšu tikai ar Beku.

Gailene: Ja? Kur tad tu to beku rausi?

Bērzlape: Gan jau viņa atčāpos. Viņai jau arī vajadzīga laba kompānija.

Gailene: Nu ja viņa zinātu, ka tu te esi, nemūžam nenāktu.
Bērzlape: Ko tu saproti no īstu sēņu dzīves.

Gailene: Ak  es neesmu īsta sēne?!

Bērzlape: Protams. Tevi pat tārpi neēd.
Gailene: It kā tārpu ēdienkarte būtu sēņu vērtīguma noteicēja.

Smagi tusnīdama, uzčāpo Beka.

Beka: Uf...labā kāja. Uf uf...kreisā kāja. Atkal labā, atkal kreisā. Nu jau pietiks, nu jau būs kārtībā. Uf!

Bērzlape: Sveika, mīļā beka! Kā tev klājas? Kā ar veselību?

Beka: Ar veselību viss labi, paldies, tikai aizdusa drusku moka.

Gailene: Vajag vairāk kustēties.

Beka: Ja? Bet kur tad man jāskrien? Tālāk par mežu tāpat neaizskriešu.
Bērzlape: Protams, protams. Tā gailene pati nesaprot, ko runā. Ja viņai tā patīk skriet, lai to dara. Mēs jau nu viņu  neturēsim, vai ne?

Beka: Neturēsim vis. Man jau patīk noskatīties, kā citi sporto.

Gailene: No skatīšanās svaru nevar zaudēt.

Beka: Kas vainas manam svaram? Man patīk, ka esmu tāda omulīgi apaļa.

Bērzlape: Skaidra lieta. Visi jau nevar būt tādas maikstes kā tā gailene.

Gailene (nošņācas): Pielīdēja!

Beka: Jā, jā! Es tos tievos pa īstam nesaprotu. Kā vējš viņus neaizpūš. Jo tu esi lielāks, jo stabilāks.

Bērzlape: Pareizi teikts, pareizi. Stabilitātei ir nozīme.         

Beka: Klau, dāmas, kā jūs te izklaidējaties?

Bērzlape: Nu... Pirmīt mēs dejojām.

Beka: Dejojāt? Tas ir labi. Es arī gribu.

Sāk skanēt mūzika, beka mēģina dejot –paceļ vienu, tad otru  kāju, plivina rokas,  mēģina ap sevi apgriezties. 
Beka: He... Nu kaut kā īsti nesanāk. Vajadzētu kādu  kungu, kas bišķi piepalīdz. Te nav kāds kungs?
Bērzlape:  Tuvumā nav. Dzirdēju, ka kaut kur augot pūpēdis. Vismaz žagata tā teica.
Beka: Vai kāda nevarētu aiztecēt un palūgt to pūpēdi šurp?

Gailene: Es noteikti nevaru. Viņš ir tik lielīgs un iedomīgs. Un vienreiz viņš man sarunāja tādas lietas...

Bērzlape (ziņkāri): Kādas?

Gailene: Kas tev par daļu! Ko lien citu darīšanās.

Bērzlape: Tu nu gan esi nejauka. Es jau tikai tā, pa draugam.

Gailene: Zini, man tavu draudzību nevajag. Labāk tavā vietā būtu bijusi kaut celmene. Vai cūcene.

Beka: Piedodiet, ka pārtraucu, bet es nesaprotu – kāda aizies pēc tā pūpēža vai nē?

Bērzlape: Piedodiet, kundze, bet es laikam arī nevarēšu. Pūpēža tuvumā dzīvojot lielais gliemezis.

Gailene (smejas): Ha, ha, ha! Bērzlapei bail no kaut kāda lipīga gliemja!

Beka: Ko smejies, gailene? Es bērzlapi ļoti labi saprotu. Es arī ienīstu gliemežus.

Bērzlape: Par ko mums tāds sods?

Beka:  Varbūt tāpēc, ka esam garšīgas?

Gailene: Nez vai. Es arī esmu garšīga, bet mani gliemeži un tārpi liek mierā.    

Beka: Nu tad varbūt tāpēc, ka esam smukas?
Gailene: Bet citas ir vēl smukākas. Piemēram, mušmire. Bet viņu neviens negrauž.

Beka: Jā, tā paliek neatminama mīkla. Paga...bet ja nu mūs grauž tāpēc, ka esam gudras?

Gailene sāk smieties, bet cenšas to noslēpt.

Bērzlape (pārliecinoši):Jā, tas gan var būt. Tādam gliemezim mūsu gudrība un skaidrais prāts skauž, tāpēc viņš mūs ēd. Lai pats taptu gudrāks. 

Beka: Pareizi, Bērzlape, ļoti pareizi.

Gailene no smiekliem nogāžas uz zemes un valstās.

Beka: Eu, kas tad šai uznācis? Driģenes saēdusies, vai?
Bērzlape: Kur nu! Vienkārši šausmīgi nepieklājīga, tas viss. (Pabaksta Gaileni ar kāju) Ei, nepilnīgā! Ko nu vārties, celies augšā!

Gailene (turpinot vārtīties un smieties): Vai, es nevaru!

Bērzlape: Nu ja nevari, tad guli. Mēs ar Beku aiziesim kur citur.

Beka: Paga, paga – un ja nu tie ir krampji? Mēs aiziesim, un šī te nobeigsies. Un mēs vēl būsim vainīgas.

Bērzlape: Šitā jau nu nemirs. Ko pat tārpi un gliemeži neņem, tādai arī kaulainā ies garām.

Gailene pieceļas un nopurinās.

Gailene: Uf! Sen nebiju tik saldi smējusies!

Beka: Kas tur smieklīgs? Mēs domājām, ka tu tūlīt izlaidīsi garu.

Gailene: Nē, māsiņas, to nu nesagaidīsiet. Es  esmu no ilgdzīvotājiem. Mana vecvec vecmāmiņa...

Bērzlape: Klusu! Kāds nāk!

Beka: Vai manu dieniņ! Gliemezis vai tārps?

Bērzlape: Klusu! Nē, tas nav gliemezis. Un nav tārps... Tā ir mūsu patriote!

Beka: Kas, kas?
Bērzlape: Nu patriote. Mušmire. Viņai tak galviņa sarkanbalta.

Beka un Gailene: Ā!

Uzdejo Mušmire, skaļi un diezgan nepareizi dziedot: Dziedot dzimu, dziedot augu, Aijāa, dziedot augu, Dziedot mūžu nodzīvoju.

Gailene: Tai nu gan ir skaļa balss!

Bērzlape: Un ja vēl varētu pareizajās notīs trāpīt...

Mušmire (pakniksēdama): Tautisks sveiciens visapkārt!

Beka: Sveika, sveika! Vai tad prievīti jau apsēji?

Mušmire: Protams! Tā taču mums firmas zīme!

Bērzlape: Un ko tad tu šeit dari? Mēs tā kā būtu pie citām partijām.

Mušmire: Gribu aģitēt. Lai balsojat pat mums – vienīgo patieso tautiski sēnisko.

Bērzlape  (Bekai, klusām):  Tad nu gan sagribējusi! 
Gailene: Un, ja nobalsosim, kāds mums no tā labums?

Mušmire (lepni): Mēs izskaudīsim no meža svešos... Kā viņus tur... Nu tos! Lai nelien, kur nevajag!

Bērzlape: Paga, paga – kurus svešos?

Mušmire: Vai tad es neteicu? Nu tos!

Beka: Man neviens svešais ceļā nav trāpījies.

Gailene: Man arī ne.

Bērzlape: Man arī. Pat gliemezis un tārps, lai arī ļauni, ir savējie. Tepat no šī meža.

Mušmire: Tātad naidnieks ir nomaskējies. Iefiltrējies. Mums viņš jāatrod!

Beka: Mjā... Un kas tad būs, ja atradīsim? 

Mušmire: Nu tā  īsti pagaidām nezinu... Kad atradīsim,  tad domāsim.

Bērzlape: Kaut kā nepārliecinoši... Tas ir viss, ko tu gribēji teikt?

Mušmire: Nē. Vēl es gribu dibināt kori. Tautisku. Kas dzied tautasdziesmas.

Gailene: Ja? Un kas tad tavā korī būs?

Mušmire: Zaļā mušmire jau piekrita.

Beka: Tā indētāja? Tā jau visur ielīdīs, kur tik var kādam iekost.

Mušmire: Tik slikta jau viņa nemaz nav. Un slavena – visindīgākā pasaulē. Tikai nevajag viņu raustīt aiz brunčiem.

Gailene: Kas tad šo rausta? Pati iebāžas visiem pa priekšu un tik gozējas, un tik gozējas. Sak, paņemiet mani, paņemiet, es esmu tik smuka!        
Mušmire: Nu ko lai dara, ja mēs, mušmires, tik neatvairāmas esam piedzimušas.

Bērzlape: Kaunu gan pie dzimšanas esat aizmirsušas. Suņu sēnes! Pē, pat suns jūs neēd.

Mušmire: Un pareizi dara! Kāpēc lai tādu smukumu kāds apēstu! 

Gailene: Kur tad šī, tā tava pāriniece, ir?
Mušmire: Gan jau drīz būs klāt. Jāpadzied tikai skaļāk. (dzied) Stāvēju dziedāju augstajā kalnā...

Beka: Nu beidz. Es arī neesmu diez ko muzikāla, bet tāpat dzirdu, ka tev iet šķībi.
Mušmire: Ja?

Gailene: Nu ka. Tu  pat meldiņu īsti nevari noturēt.

Mušmire: Jums kaut kādas nepareizās ausis. Vai ne, bērzlape?

Bērzlape: Tā gan neteiktu.  Tu tiešām neproti dziedāt.

Mušmire: Jums vienkārši skauž. Par to, ka pirmā par to kori.

Beka: Kas tad mums, raujiet tik vaļā. Vai tad duetā brēksiet?

Mušmire: Skaisti muzicēsim, nevis brēksim. Neesam jau nekādas šādas tādas. Un duetā – ne gluži. Būs jāpameklē trešais. Piemēram, čigāniete.

Gailene: Bet tā taču nav indīga!

Mušmire: Un kas? Bet izskatās kā indīga. Un vispār mums būs jauktais koris.

Beka: Lai veicas! Tikai mēģinājumus un koncertus gan noturiet kaut kur labi tālu no mums.

Mušmire: Briesmīgi jau nu mums tā jūsu kompānija vajadzīga! Tikai indīgais ar indīgo saprot, kas ir labs un kas slikts.  (lepni aiziet)

Gailene: Paklau... Ja jau šīs... nu, tās indīgās... Varbūt mums arī vajag savu kori? Vai vismaz ansambli.

Bērzlape: Mākslinieciskā pašdarbība vairs nav modē. Un kam tad tu uzstāsies?

Gailene: Bet mēs ne jau priekš publikas. Tikai pašu priekam.

Beka: Kas tas par prieku, ja tavu dziedāšanu neviens nedzird.

Bērzlape: Pareizi. Labāk kaut ko praktisku. Teiksim, adīsim zeķes.

(Gailene atkal sāk smieties un no smiekliem nokrīt uz zemes)

Beka: Ārprāts! Šai atkal lēkme!

Bērzlape (viszinoši): No šitās vainas nemirst. Pēc brītiņa būs augšā. Pieturi aiz kājām, es paņemšu aiz galvas (dara tā)

Gailene (caur smiekliem): Beidziet! Beidziet taču! Kut!!!
Bērzlape: Nu ko tad daries kā nenormāla. Visu mežu izbiedēsi.

Gailene (pieceldamās sēdus): Es jau tikai... iedomājos beku ar adīkli rokās! (sāk atkal smieties)

Beka: Es tur neko smieklīgu nesaskatu. Domājiet, es rokdarbus neprotu? Es protu arī tamborēt, ja vajag.

Bērzlape (Gailenei): Dzirdēji, muļķe? Ja pašai rokas neaug no īstās vietas, nav ko par citiem ķiķināt.

Beka (dusmīgi): Nav gan.
Gailene: Piedodiet, lūdzu, es jau tā negribēju. Es tikai iedomājos mūs ar adītām zeķītēm. (aizšauj roku priekšā mutei, lai atkal nesāktu smieties.) 
Bērzlape: Un kas? Slapjā laikā būs sausas kājas.
Beka: Un smuki izskatīsies. Adījumi allaž bijuši cieņā.

Gailene: Nu ja. Katrs jau sajūk pa savam. Kāds dibina kori...

Bērzlape: Pie tā arī paliksim. Lai viņas dzied kaut no rīta līdz vakaram, mēs tikai klusi un mierīgi adīsim. Redzēsim, kuram dzīvosies labāk.

Gailene: Es jau nu gan neiešu ķēmoties.

Bērzlape: Atkritēja. Varbūt vēl iesi un iestāsies šamējo korī?

Gailene: Ne, ne un ne. Es te augšu lepni un vientuļi.

Beka: Mjā... Bet kāds no tevis tad labums sabiedrībai?
Gailene: Nu... Par to es tā īsti nebiju domājusi.

Beka: Nu tad padomā. Tu pat tārpu un gliemezi nevari pabarot. 

Gailene: Tas jau nu gan nav nekāds rādītājs. Citiem es esmu garšīga.
Bērzlape: Kā tu zini?

Gailene: Tā runā.

Bērzlape: Nu, visādās baumās jau nu gan nevajag klausīties.

Beka: Es ar to pašu saku. Faktus un tikai faktus.
Gailene: Kur tad es lai tos faktus rauju? Ja mani nogriezīs, izceps un apēdīs, es vairs neko nevarēšu pateikt.

Bērzlape: Tad klusē arī tagad. Lielīties jau mēs visas mākam.

Aiz krūmiem sāk dziedāt Aiz kalniņa dūmi kūpa Kas tos dūmus kūpināj..,

Beka: Ak tavu nedienu! Patriote ar zaļo laikam velkas šurp.

Bērzlape: Ko tai sarkanbaltajai te atkal vajag? Un vēl draudzeni paķērusi.

Beka: Mums garastāvokli maitāt, to viņām vajag. Grib izrādīties, parādīt, cik daudz dziesmu zina. 

Bērzlape: Bet vai mēs sliktākas? Rausim mēs arī vaļā, ja jau tā sanācis.
Visas trīs sāk dziedāt Līgo laiva uz ūdeņa. Kādu brīdi skan abas dziesmas un troksnis ir visai pamatīgs. Uzvirpuļo Mušmire un Zaļā mušmire.

Zaļā mušmire: Hei! Kas tad te? Kāds mūs grib pārdziedāt?
Bērzlape: A kas? Dziedāt nevienam nav aizliegts.
Mušmire: Bet nevajag jaukties citiem pa vidu. Traucēt.
Beka: Kad gribu, tad dziedu. Un nevis mēs jums, bet jūs mums traucējat.

Bērzlape: Teicām taču, lai dziedat kaut kur tālāk. 
Zaļā mušmire: Bet mums šite patīk. Te labāka akustika.
Beka: Nuja... Tā jau tas ir... Uzbāzties ciemos neaicinātām...

Mušmire: Lai nu kurš būtu runājis. Tu pati esi ciemos.

Beka: Bet mani te gaida un mīl.

Mušmire (izsmejoši): Vai ne? Vienkārši tu esi pārāk liela un resna, lai tev ko aizrādītu. Bail, ka nenospiež.

Beka (Gailenei un Bērzlapei): Paskat tik, kā šīs muti brūķē! Es esot resna! Pašas viņas ir resnas, vai ne?

Gailene: Nu, ja tā no visām pusēm apskatās...

Bērzlape (iztapīgi): Skaidrs, ka resnas. Indi piesūkušās.

Zaļā mušmire: Nu ko mums par to indi allaž bāž acīs! Man neviens neprasīja, vai es gribu piedzimt par zaļo mušmiri vai apšu kundziņu.
Mušmire: Es ar to pašu saku. Man ar neprasīja.
Beka: Tad dzīvojiet savā nodabā. Lieciet mūs mierā.

Zaļā mušmire: Vai tad mēs jūs aiztiekam? Ne pirkstiņu neesam piedūrušas. Mēs tikai gribam dziedāt.
Gailene (viltīgi): Tad sarīkosim koru karus. Kuras zinās vairāk dziesmu. Kam pirmajām aptrūksies, tās būs zaudētājas.
Mušmire un Zaļā mušmire saskatās.

Mušmire: Lai iet. Tikai es jau tagad zinu, kurš būs uzvarētājs.

Bērzlape: To nu gan mēs redzēsim. Kuras sāks?

Beka: Jālozē. Re, man rokā divi stiebriņi. Kas izvilks garāko, tie sāks. Lūdzu!

Zaļā mušmire velk. Beka parāda to, kas palicis rokā.

Zaļā mušmire: Urā! Mēs sākam! Nu tad uzņemam toni... Aiziet!

Dzied Jūriņ prasa smalku tīklu... Pēc pirmā pantiņa Gailene, Bērzlape un Beka turpina Upe nesa ozoliņu Ar visāmi bitītēm. Pēc tam atkal mušmires Āvu āvu baltas kājas Lecu dārziņā... Otra puse turpina Rozēm kaisu istabiņu Tautu dēlu gaidīdama... Mušmires: Seši mazi bundzenieki... Otra puse:Es redzēju jūriņāi didam, Uz akmeņa uguntiņu didam ... Zaļā mušmire ievelk elpu nākamajai dziesmai, bet tai pēkšņi uznāk stiprs klepus. Mušmire klapē pa muguru, bet klepus nepāriet.

Bērzlape: Āre! Kad dziesmu vairāk nezina, tad slimība klāt.

Gailene: Tad mēs esam vinnējušas?

Beka: Viennozīmīgi. (Mušmirēm) Ejiet abas ātrāk prom. Nav ko te klepot mums baciļus virsū.

Mušmire: Būtu labāk kāda iedevusi glāzi ūdens. Vai neredzat, cik viņai slikti?
Bērzlape:  Kas ta mēs – oficianti būtu, vai? Ej pati pēc ūdens.
Mušmire (Zaļajai mušmirei): Paklau, mīļā, tev ir ļoti slikti?

Zaļā mušmire (klepodama): Uhu.

Mušmire: Tad būs jāsauc palīgā Cortinarius rubellus.

Beka: Kas tas vēl par spoku?

Mušmire: Muļķes. Tā taču Sarkanbrūnā tīmeklene. Mūsu galvenā aptieķniece.

Bērzlape: Zinām mēs tādus aptiekārus. Farmaceiti... Fu! Kā iedod pulverīti, tā kājas gaisā uz visiem laikiem.

Mušmire: Vajag jau zināt, kā prasīt.

Zaļā mušmire (pārstādama klepot): Paldies, paldies, man jau ir labāk. Nevajag Cortinarius rubellos.

Gailene: Nobijies gan, ko? Tā rubellos jau katru dzīvo par mironi pataisīs.

Mušmire: Nu ko tu runā?!  

Gailene: Vai tad ne? Saka – iedod kaut ko pret klepu. Šī arī iedod. Jo miroņi jau neklepo.
Mušmire: Tu gan esi ļauna.

Gailene: Es tikai patiesību runāju. Vai tad neatceraties, kā bija ar Cūceni?

Mušmire: Viņa pati bija vainīga. Nevajag pārdozēt.

Gailene: Nevajag tādas bīstamas zāles pārdot.

Mušmire: Tad meklējiet citu aptieku. Mums arī Tīmeklene ir laba. Vai ne?

Zaļā mušmire: Nu jā, jā. Tikai man jau ir pavisam labi. Tikai padziedāt gan vairs nevarēšu. Kaut kas kaklā ieķēries. 

Beka: Nu tātad – uzvara mūsu!
Mušmire: Bet mums ir slimības lapa. Tad neskaitās.

Bērzlape: Nu ja, nu jau ar slimošanu aizrunāsieties. Slimam nav ko iet uz darbu, tas ir, dziedāšanu.

Zaļā mušmire: Bet es jau sākumā biju vesela!

Beka: Tu varbūt gribi teikt, ka mēs tevi saslimdinājām? Kaunies ar godu!

Mušmire (paošņādama gaisu): Jā, te ož pēc infekcijas. Jūs mūs ar viltu šurp atsaucāt!

Gailene: Ko? Mēs? Jūs pašas šurp atčāpojāt ne lūgtas, ne aicinātas.

Beka: Un tagad ar visiem saviem baciļiem čāpojiet prom.

Mušmire: Ejam, māsiņ! Pie šitiem plebejiem jau nesagaidīsi ne līdzjūtību, ne saprašanu.

Bērzlape: Laimīgu taciņu! Un atpakaļ pat nedomājiet nākt.

Zaļā mušmire: Nekad mūžā! Izkalstiet te savā vientulībā.
Gailene: Kalstiet pašas. Mēs jau nu bez jums itin labi iztiksim.

Beka: Jā, mēs sēdēsim un adīsim. Bet jums savas zeķītes nedosim.

Mušmire: Briesmīgi nu mums vajag tās jūsu parpalas. Kaut jums valdziņš notrūktu!

Bērzlape: Nekas, gan atkal  uzņemsim. Jums par spīti.

Zaļā mušmire (Mušmirei): Kā gan tik riebīgas sēnes var augt mūsu mežā?

Mušmire: Jā, kaut kas tai Mātei Dabai sagājis greizi.

Gailene: Vai jūs ilgi te vēl ar savu indi šļakstīsieties? Man liekas, jūs sauc. Vai tik tā nav Baltā mušmire? Tās jau tikai vēl te pietrūkst.

Mušmire (ieklausīdamās): Nē, tā būs Čigāniete. Viņa arī gribēja dziedāt mūsu korī.

Zaļā mušmire: Tad jau mums jāiet. Jūs dziedāsiet, es diriģēšu.

Beka: Ak, kas par varenu koncertu sanāks! Degu nepacietībā.

Mušmire: Nu dedz vien. Jūs jau nu skatītājos neaicināsim.    
Bērzlape (ironiski): Kādas šausmas! Taisni vai raudiens nāk.
Zaļā mušmire: Nu re – raudiet vien. Mēs tikai pasmiesimies.

Mušmire: Jā, mēs ļoti skaļi smiesimies.

Beka: Jūs vienreiz vāksieties prom vai nē? Galva jau sāp. 

Zaļā mušmire: Ja jau mūs te tik ļoti nemīl, mēs aizejam. Ar lepni paceltām galvām.

Mušmire: Jā, lepni aizejam. 

Abas  mušmires cēli aiziet.

Gailene: Fū. Beidzot atkal miers mājās.

Bērzlape: Jā, šās bija varen apnicīgas.

Beka: Nu mēs atkal varam normāli padzīvot.

Gailene: Bet kas par nekaunību! Atnākt te un vispirms piekliegt visas ausis, pēc tam klepot mums virsū.

Bērzlape: Jā. Un ja nu tai zaļajai ir kāda lipīga slimība? Viss mežs tagad būs piesārņots.

Beka: Vajadzētu izsludināt karantīnu. Un dezinfekciju.

Gailene: Tad tā arī darām. Mēs tagad esam karantīnā. Neviens pie mums nedrīkst nākt.

Bērzlape: Arī gliemezis nē?

Gailene: Visvairāk jau tas. Viņš ar savu ložņāšanu slimību var tikai izplatīt.

Beka (nopūzdamās): Tas nu gan ir labi.

Bērzlape: Vai ne? Izrādās, no tām indīgajām tomēr ir kāds labums.

Beka: Jā, kas to būtu domājis.

Gailene: Bet tad jau mēs arī nekur nevaram iet? Žēl. Gribējās zināt, kas jauns pasaulē.

Bērzlape: Gan iztiksi. Un kas gan jauns tur varētu notikt?

Gailene: Nezinu, nezinu. Vienmēr jau kādi brīnumi atgadās.  Redz, vēl nesen...

Bērzlape: Beidz. Politiķe atradusies.

Beka: Jā, patiešām. Kam mums tā pasaule, ja mums ir labi tepat, šajā stūrītī.

Aizelsusies uzskrien čigāniete.

Čigāniete: Palīgā! Palīgā! Māsiņas, palīdziet! Mani grib noķert!

Beka: Ko bļausties kā negudra! Kas tad tevi ķer?

Čigāniete: Tā patriote ar zaļo! Apvienojušās vienā partijā! Grib mani piespiest!

Gailene: Uz ko tad?

Čigāniete: Lai es dziedu ar šīm kopā! Bet man tautasdziesmas nepatīk. Man patīk roks. Vai reps. Glābiet, lūdzu!

Bērzlape: Mēs jau labprāt, bet pie mums nedrīkst. Mēs esam karantīnā.

Čigāniete: Kāpēc?

Gailene: Zaļā mušmire mūs apklepoja. Kāds var saslimt.

Čigāniete: Nieki. Uz mani viņa klepo katru dienu un es vēl esmu sveika un vesela.

Bērzlape: Nu, tas līdz zināmam brīdim. Tāpēc labāk turies no mums pa gabalu.   
Čigāniete (izmisusi): Bet kur tad lai es palieku! Tās varmākas mani atradīs, ja nenoslēpšos.
Gailene: Varbūt aizej pie pūpēža. Varbūt viņš izpalīdzēs.

Čigāniete: Nē, tur nevar. Viņš grib mani precēt.

Beka: Nu un kas? Precies!

Čigāniete: Labāk jau nē. Ja nu bērni būs atsitušies tēvā? Pārsprāgs no mazākā pieskāriena. Un es to vien darīšu kā liešu gaužas asaras.

Gailene: Jā, tas nu gan būtu slikti.

Čigāniete: Es labāk palieku vecmeitās, bet pie Pūpēža baidos iet.

Beka: Nezinu, nezinu... Ko tad lai ar tevi iesāk?

Čigāniete: Ļaujiet man tepat drusku pasēdēt. Kopā ar jums jūtos drošāk.

Beka (nopūzdamās): Labi, sēdi. Nevar  jau labu sēni atstāt nelaimē.

Čigāniete (gatavojas apskaut Beku): Paldies, paldies, māsiņ!

Beka: Nē, nē, nē! Klāt gan nenāc! Vai nu mēs tev, vai tu mums vari uzlaist slimību!
Bērzlape: Jā, tālāk par to celmu nenāc.

Gailene: Un pastāsti, kas pasaulē notiek.

Čigāniete: Kas notiek? Pēdējās avīzes gan neesmu lasījusi.

Gailene: Stāsti to, ko esi izlasījusi un zini.

Čigāniete: Atkal viens drons plivinājies virs lidostas... Tuvējos Austrumos tāpat nemierīgi...Kāds  ledājs gatavojas izkust.

Beka: Nu nekā jauna. Nav vērts bendēt acis un tos skribelējumus pētīt.

Gailene: Mūsdienās jābūt izglītotam par visu. 
Beka: Un kur tad tu ar savu izglītību liksies? Tāpat tālāk par mežu netiksi.
Dzirdami skrejoši soļi.

Čigāniete: Vai manu dieniņ! Tās ir viņas! Kur nu likšos!

Gailene: Uzkāp kokā.

Čigāniete: Nevaru.

Bērzlape: Ierocies zemē.

Čigāniete: Nemāku.

Beka: Nu tad slēpies aiz mums. Mēs saspiedīsimies ciešāk. Un štrunts ar to karantīnu.

Visas trīs sēnes sastājas rindā un Čigāniete aiz tām noslēpjas. Uzjoņo Mušmire un Zaļā mušmire.
Mušmire: Hei! Vai Čigānieti te neredzējāt?

Gailene: Nē.

Bērzlape: Ne vienā acī.

Zaļā mušmire: Kur tad šamējā varēja palikt? Mēs tak sekojām pa pēdām.

Beka: Nezinu gan. Pag! Varbūt aizskrēja pie Pūpēža. Taisīties uz kāzām.

Mušmire: Ja? Tad nu mums jājož mudīgi. Kā apprecēsies, tā Pūpēdis vairs nelaidīs uz kori. Bet mums vienas balss trūkst.

Zaļā mušmire: Jāskrien atkal. Skāde.

Gailene: Par ko tad tā?

Zaļā mušmire: Man kāja sāp. Vai tik nav mežģīta.

Bērzlape: Tu nu gan mums esi viena varen slimīga dāma.

Zaļā mušmire: Ko lai dara, ka esmu tāda trausla.

Mušmire: Nu ko, ķeram?

Zaļā mušmire: Jā jau jā. Tikai tā prātīgi.

Mušmire aizskrien, Zaļā mušmire klibodama seko.

Beka: Tās mušmires nu gan ir dikti uzņēmīgas. Skraida pa mežu kā nelabās.

Čigāniete (pabāž galvu): Vai gaiss  ir tīrs?

Gailene: Tīrs, tīrs. Tikai sēra smaka palika.

Čigāniete: Miljons paldies! Nezinu, kā lai jums pateicos!

Bērzlape: Apprecies ar to nabaga Pūpēdi. Iedomājies, kā tās mušmires tagad ap viņu spieto. Varbūt pat spīdzina.

Čigāniete: Vai manu vai! Tas gan var būt. No tām trakajām jau visu var sagaidīt.

Beka: Mēs izglābām tevi, tagad tev jāiet glābt Pūpēdis.

Čigāniete: Bet tur jau viņas mani saķers!

Gailene: Nesaķers vis, ja pratīsi mānīties.

Čigāniete: Kā?

Bērzlape: Izliecies par žēlsirdīgo māsu, kas atnākusi Pūpēdim izmērīt asinsspiedienu.

Čigāniete: Un tālāk?

Gailene: Un tālāk tu teiksi, ka tev vajag mieru un klusumu. Ka nelūgtiem viesiem ir jāatkāpjas.

Čigāniete: Un tālāk?

Beka: Ņemsi Pūpēdi pie rokas un labi ātri skriesiet uz dzimtsarakstu.

Čigāniete: Bet viņas taču skries pakaļ!

Gailene: Nu un? Pūpēdis uzpūtis savus putekļus un mušmires pazaudēs ceļu. Un pēc tam jau būs par vēlu. Tu jau būsi kļuvusi sieva.

Čigāniete: Jā... Tā gan varētu... Bet man tomēr drusku bail. Un tie bērni...

Bērzlape: Ko – bērni? Kur teikts, ka tie atsitīsies taisni Pūpēdī, nevis tevī?

Čigāniete: Nu jā... Piedzims tādas smukas meitenītes... Kleitiņās ar bārkstiņām...  

Gailene: Bet ja būs puikas? Kur tad tās  bārkstiņas liksi?

Čigāniete: Nu... Pie jostas. Nē, var pārprast... Zinu! Pie cepures! Tādas glītas bārkstiņas pie cepurītēm. Būs skaisti.

Beka: Liec nu mierā tagad bārkstiņas un skrien pie Pūpēža, kamēr šīs nav šo vēl līdz galam nomušījušas. Tad nebūs ne meitenītes, ne puisīši. Un bārkstiņas ne tik.

Čigāniete (izdarot iesildīšanās vingrojumus):Jā, māsiņas. Es jau skrienu. Es lidoju kā vējš.

Aizskrien, augsti cilādama kājas.

Gailene: Nu atkal var mierīgi uzelpot.

Bērzlape: Jā. Cerams, vairs tādas trakošanas nebūs.
Beka: Cerēt jau var, bet diez vai. Gan jau mušmires drīz būs atkal klāt. Noskaidrot attiecības.

Gailene: Par ko tad?

Beka: Domā, šīs nesapratīs, ka mēs to Čigānieti samācījām? Nav jau dumas. Nav mucā augušas.    
Bērzlape: Bet ko šīs mums var padarīt? Neko. Nav jau nekādas boksa čempiones.
Beka: Viņas var mūs emocionāli iznīdēt. Izplatīt viltus ziņas. Sagraut mūsu morāli.

Gailene: Bet mēs neļausimies. Būsim stipras.

Beka: Nu tad jau redzēs. Bet vieglas dienas nebūs.

No tālienes skan Dejosim to riņķa danci, riņķa danci, riņķa danci...
Bērzlape: Dzirdat? Šīs jau atkal pavisam tuvu.

Gailene: Un vēl dejot sadomājušas. Nu nē!

Bērzlape: Varbūt muksim? Paslēpsimies un...
Beka: Nesanāks. Es nevaru diez ko ātri paskriet. Mani noķers pirmo.

Gailene: Ko tad?

Bērzlape: Bruņosimies! Ar adāmadatām.

Gailene: Kur tad mēs uzreiz tās ņemsim?

Bērzlape: Paskat, cik tev skuju pie kājām. Paņem pāris un viss.

Beka: Man arī padosiet? Es īsti nevaru pieliekties, krustos lauž.

Bērzlape (pasniedz Bekai skujas): Lūdzu, mīļā Beka! Nu mēs visas esam apgādātas ar ieročiem. Nu lai tik  nāk priekšā!

Dziedādamas uzskrien Mušmire un Zaļā mušmire.
Gailene: Ne soli tuvāk! Var sanākt slikti!

Mušmire: Ko jūs tur vicināties? Kung – fu vai kā nu to sauc?

Bērzlape: Vienalga kā sauc. Tikai tuvāk nenāciet. Būs slikti.

Zaļā mušmire: Ha! Nu gan nobiedējāt!

Gailene (vicinādama skuju): Ne soli!

Mušmire (Zaļajai mušmirei): Kas šām noticis? Nav prātiņš sašķiebies?

Zaļā mušmire: Droši vien. Aiz sava labuma sajukušas prātā. Mēģināsim tā prātīgi. (Lēni un pieglaimīgi): Atdodiet, lūdzu, mums Čigānieti.

Mušmire (ātri): Jā, atdodiet mums to klaiņotāju, un mēs jūs liksim mierā.

Gailene (apskatoties apkārt): Kaut kā neredzu te tuvumā nevienu Čigānieti. Un tu, Bērzlape?

Bērzlape: Es arī neredzu. Beka, kā ar tevi?

Beka (grozīdamās): Nav, nav te nevienas citas sēnes, tikai mēs trīs. Jo jūs, mušmires, jau par sēnēm grūti nosaukt.

Mušmire: Ak negribat ar labu? Tad nāksies ar ļaunu. Zaļā, uz priekšu!

Zaļā mušmire (berzēdama rokas un ievingrinādama kājas): Au, au! Tūlīt! Tūlīt mēs jūs tā nomīdīsim, ka ne sūna jums apkārt neaugs!

Gailene: Nāc tik šurp, panāc! Sen laikam neesi šķēpu paprovējusi! (Pasper soli uz priekšu un viegli pieskaras Zaļajai mušmirei)

Zaļā mušmire: Au! Man iedūra! Mani ievainoja! Gaišā dienas laikā bendē nost!

Gailene: Nekas tev tur nav. Sīka skramba varbūt.

Zaļā mušmire: Au! Ko tu zini! Ko tu sajēdz! Au! Mani vajag pārsiet.

Mušmire: Ar ko?

Zaļā mušmire: Noraisi to zeķu banti. (Mušmire to veikli dara un pārsien Zaļajai mušmirei roku). Paldies, mīļā, nu jau varbūt izdzīvošu.     
Mušmire: Nu, slepkavnieces, tagad jūtaties labāk?
Bērzlape: Ne jau mēs iesākām.
Mušmire: Kā tad. Kā kas, tā mušmires vainīgas.

Beka: Vai tad ne? Un kam jums to Čigānieti tik dikti vajag?

Zaļā mušmire: Viņa aizmuka no kora mēģinājuma. Un mums pietrūkst trešās balss.

Gailene: Viņai nepatīk tautasdziesmas. Mainiet repertuāru.
Mušmire: Nekad mūžā. Mēs tikai par tautisko.

Bērzlape: Nu tad nekā. Nāksies dziedāt vien duetā. Nu jau Čigāniete ir Pūpēdim sieva.

Zaļā mušmire: Kā?! Kad, kur?! 

Beka: Kamēr jūs te ar mums plēsāties.
Mušmire: Ko neteicāt? Vai dieniņ, ko nu lai dara!

Gailene: Novēliet jaunajam pārim laimi. Un labi daudz mazu bērniņu.

Zaļā mušmire: Nekad! Ciest nevaru svešus bērnus. Un arī savējos tikai pa druskai.

Beka: Jā, ļauna tu biji un ļauna paliec. Bet tagad – škic! Projām.

Mušmire: Protams, ka iesim. Pie bandītiem jau nav nekāda dzīvošana.

Gailene: Ejiet, ejiet! Sen jau neviens nav noindēts.

Zaļā mušmire: Ne tu mani radīji, ne tu mani regulēsi. Komandiere atradusies.

Mušmire: Ta tu neklausies uz to muļķi. Žūst te savā nodabā. Ko viņa sajēdz no lielajām dzīves  lietām. Ne viņa Šekspīru lasījusi, ne nekā.

Gailene: Vai, es vairāk nevaru! Bet vai tādu vārdu kā Rainis zināt? Tautiskās atradušās.

Zaļā mušmire: Paga, vai tad Rainim arī kādu indē nost? Ja nē, tad mums tādu literatūru nevajag.

Bērzlape: Nu man vienreiz pietiek! Prom no mūsu pļaviņas! Ja nē...

Mušmire: Nu, ko apklusi? Kas tad būs?

Bērzlape: Meitenes, šķēpus!

Visas trīs pagriež skujas pret mušmirēm.     

Zaļā mušmire: Fui! Un tāda esot meža viesmīlība!
Mušmire: Ko tad citu no tādām prastām sēnēm var sagaidīt! Iesim ar, lai viņas te kūko savā nodabā.

Zaļā mušmire: Arriverderci! Dzīvojiet laimīgi. Ja varat. Kareives atradušās... Fu!

Abas mušmires cēli aiziet.

Bērzlape: Nu tad beidzot. Es jau vairs necerēju, ka tiksim no viņām vaļā.

Gailene: Jā, dažu bezkaunība ir vienkārši neizmērojama.
Beka: Klau! Kas tad tas? Man kaut kas uzpilēja!
Bērzlape: Man arī!

Gailene: Un man!

Beka: Lietus! Tas ir lietus! Māsiņas, lietus!
Bērzlape: Lietus! Kā mums to vajadzēja!

Beka: Un rīt, rīt man blakus būs izaugusi vesela beciņu plejāde!

Bērzlape: Un man apkārt būs mani mīļie poķīši!

Gailene: Un es priecāšos par mazajām gailenītēm – tik dzeltenām kā saulītes!

Beka: Nudien, cik labi dzīvot pasaulē, kurā ir lietus!

Bērzlape: Un cik labi dzīvot, ja mums katrai ir kaut mazs, bet savs pleķītis zemes šajā mežā!

Gailene: Un tuvumā ir draugi, kas vienmēr sapratīs!

Beka: Jā, mums ir laimējies.

Bērzlape: Noteikti. Jo līst!

Gailene: Ja līst, viss šajā dzīvē ir kārtībā.

